
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	1 iulie 2008

	Nr.
	27/152 


R A P O R T 
asupra propunerii legislative privind transparenţa câştigurilor obţinute de angajaţii plătiţi din bani publici


În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 237 din 22 aprilie 2008 cu dezbaterea pe fond în procedură obişnuită a propunerii legislative privind transparenţa câştigurilor obţinute de angajaţii plătiţi din bani publici.
La întocmirea prezentului raport Comisia a avut în vedere:

· avizul negativ al Consiliului Legislativ (nr.1607/22.11.2007)
· avizul negativ al Comisiei juridice, de disciplină şi imunităţi (nr.31/386/17.06.2008)
· punctul de vedere negativ al Guvernului (nr.48/10.01.2008)
 Propunerea legislativă are ca obiect de reglementare instituirea obligaţiei pentru angajatori de a afişa pe site, sau, acolo unde acesta nu există, la avizierul persoanei juridice, câştigurile brute şi nete ale fiecărui angajat plătit din bani publici.
Comisia propune Plenului Camerei Deputaţilor respingerea  iniţiativei legislative din următoarele considerente:

· pentru unele dintre categoriile de personal avute în vedere de iniţiatori este deja stabilită obligaţia declaraţiei de avere, care, în cuprinsul ei se referă şi la veniturile din salarii. Menţionăm în acest sens dispoziţiile Legii nr.115/1996 pentru declararea şi controlul averii demnitarilor, magistraţilor, a unor persoane cu funcţii de conducere şi de control, precum şi ale Legii nr.188/1999 privind Statutul funcţionarilor publici;
· cât priveşte stabilirea obligaţiei angajatorului de a afişa câştigurile brute şi nete ale fiecărui angajat plătit din bani publici, semnalăm faptul că, potrivit art.158 alin.(1) din Legea nr.53/2003 - Codul Muncii, salariul este confidenţial. Drept urmare, prin stabilirea acestei obligaţii, propunerea legislativă excede dispoziţiile Codului Muncii, reglementare cadru în materie;
· pentru toate categoriile de bugetari, cuantumul salariilor, precum şi sporurile de care aceştia pot beneficia, sunt prevăzute de lege.

 Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei care au avut loc în data de 24 iunie 2008 au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
 Propunerea legislativă a fost  respinsă de Senat în şedinţa din 15 aprilie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Monica Rallu CURTA

